Pous, koningin Elizabeth word teen Covid-19 ingeëntKoningin Elizabeth II by Windsor-kasteel (24 Desember 2020) (Foto: Victoria Jones/POOL/AFP) Die pous en Brittanje se koningin Elizabeth II is die jongste hoëprofiel figure wat teen Covid-19 ingeënt word. Duitsland het intussen meer as 40 000 sterftes aangemeld en kansellier Angela Merkel het gewaarsku dat die ergste nog op pad is. Meer as 1,9 miljoen persone is reeds wêreldwyd oorlede weens die virus met nuwe variante wat bydra tot ŉ toename in gevalle en regerings por om weer beperkings te plaas op persone se beweging, selfs al is daar massa-inentingsveldtogte aan die gang. Pous Franciskus maan persone om ingeënt te word en hy het aangedui dat hy volgende week sy inenting sal ontvang. Koningin Elizabeth II en haar man prins Philip het Saterdag hul inentings ontvang, het Buckingham-paleis gesê. ŉ Bron het aan die Press Association-nuusagentskap gesê die 94-jarige koningin en 99-jarige prins is by Windsor-kasteel deur ŉ koninklike huisdokter ingeënt. Meer as 1,5 miljoen persone in Engeland is reeds ingeënt in die grootste immuniseringsprogramme in nasionale geskiedenis en bejaardes, hul versorgers en gesondheidswerkers staan voor in die ry. Die dodetal in die Verenigde Koninkryk staan op 80 868, een van die hoogste in Europa.